Wiischopf-Adler. So einä hemmer hüt ufem Arm gha. Und zwor simmer im Huntly Falconry Center gsi. Dä John hett üs am Elfi drü Raubvögel zeiget, wommer selber hend chönä ufem Arm ha. Zerscht hett er üs än Kauz,  Habbicht und ä Schnee-Ülä zeigät. D'Schneeülä und dä Habbicht hend üs fescht a üsi Chatzä erinneret: d'Schneeülä hett sich a d'Hand gschmeiget, wenn mer si gstreichlet hett und dä Habbicht hett wiä dä Mike noch Ässa bettlet. Dä John hett gmeint gha, dass i ca. 40 Minutä di nögschtä drü Vögel dra chämet. Mir hend gfröget, öb dä Bald-Eagle au debi segi und er hett da bestätigt.    Drum simmer denn bliibä und hend üs bimene Tee d'Ziit vertriebä. S'wartä hett sich glohnt! Obwohls underdessä agfangä hett  Regnä isch dä Weisschopf-Adler uusgflogä. Jedä wo wöllä hett, hett dörfä dä Händschä alegge und sobald dä John s'Ässä zeigt hett isch das grossi Tiir losgflogä und isch ufem Arm glandet. Nöd nur d'Nicole hett Müäh gha das 4,2 Kilo schweri Gschöpf länger ufem Arm zhebä und bim Abflug hetts grad echli än Rückstoss ghä. Noch dem Adler hett üs dä John no än Falkä und än Uhu zeiget.    Wiiter simmer uf Dufftown gfahrä, därä Whisky-Stadt und äm Heimatort vo dä Glenfiddich Distellery. Mir hend ä (gratis)  Tour gmacht wo üs no meh zeiget hett, als bi dä letschtä zwei Tourä. Isch no Interessant gsi, direkt am Fass z'schmöckä, wiä dä Whisky isch! Natürli hetts dä obligatorisch Probierär au gäh. Im Restaurant hemmer üs no gstärcht, bevor mer wieder zruck is Hotel sind zum diä schönä Zimmer zgnüssä...